
RAPORT
asupra Proiectului de Lege pentru modificarea unor acte normative referitoare la alegerea preşedintelui consiliului judeţean
                    În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu Proiectul de Lege pentru modificarea unor acte normative referitoare la alegerea preşedintelui consiliului judeţean, trimis cu adresa nr. PL x 111 din 10 martie 2008, înregistrat cu nr. 31/327 din 10 martie 2009.
Senatul, în calitate de primă Cameră  sesizată, a adoptat proiectul de   lege în şedinţa din data de 5 martie 2008.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat negativ, iniţiativa legislativă, conform avizului nr. 1304/28.09.2007.

Guvernul, prin avizul transmis, cu nr. 4551/DRP din 24 august 2009, nu susţine adoptarea acestui proiect de lege.

Proiectul de lege supus dezbaterii are ca obiect de reglementare  modificarea şi completarea unor dispoziţii referitoare la alegerea preşedintelui consiliului judeţean, cuprinse în Legea nr. 67/2004 pentru alegerea autorităţilor administraţiei publice locale, republicată, Legea administraţiei publice locale nr. 215/2001, republicată şi Legea mr. 393/2004 privind Statutul aleşilor locali.

În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat şi avizul negativ al Consiliului Legislativ în şedinţa din  16 septembrie 2009.
Din numărul total de 24 de  membri ai Comisiei juridice, de disciplină şi imunităţi au participat la şedinţă 16 deputaţi.
La dezbateri a participat, în calitate de invitat, din partea Ministerului Administraţiei şi Internelor, domnul consilier Marin Pătuleanu.
Cu ocazia dezbaterilor s-a constatat că modificările şi completările propuse a fi aduse celor trei legi organice nu sunt în concordanţă cu prevederile art. 121 şi art. 122 din Constituţie, care precizează care sunt autorităţile administraţiei publice locale din România, respectiv consiliile locale şi primarii, în comune şi oraşe, şi consiliile judeţene, în judeţe. A se prevedea printr-o normă juridică de nivelul legii, alegerea prin vot direct a preşedintelui consiliului judeţean ar însemna să i se confere acestuia printr-o normă cu forţă juridică inferioară Constituţiei, calitatea de autoritate publică şi o legitimitate bazată pe votul electoratului, legitimitate pe care nu o pot avea decât acele autorităţi publice anume prevăzute de Constituţie. Or, legiuitorul constituant nu a avut în vedere o asemenea ipoteză pentru preşedintele consiliului judeţean, la care nici nu s-a referit în textele Constituţiei.
 În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii  legislative.
În raport de obiectul şi conţinutul său, propunerea legislativă  face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

